แห่จำนำทองโรงตึ๊งอีซี่มันนี่
แค่ไตรมาสแรกยอดจำนำ3พันล้านเหตุหมุนเงินแก้ค่าครองชีพสูงรายได้หด
19 พ.ค. 2555

แค่ไตรมาสแรกยอดจำนำ3พันล้านเหตุหมุนเงินแก้ค่าครองชีพสูงรายได้หด
“อีซี่ มันนี่” หน้าบาน ค่าครองชีพสูง คนแห่จำนำสินทรัพย์ไตรมาสแรก ให้เงินจำนำแล้ว 3,000 ล้านบาท 
นายสิทธิวิชญ์ ตั้งธนาเกียรติ กรรมการผู้จัดการ บริษัท ตั้งธนสิน ผู้ให้บริการโรงรับจำนำอีซี่ มันนี่ กล่าวว่า การรับจำนำของลูกค้าในช่วงนี้มีปริมาณมากขึ้น ซึ่งมาจากลูกค้า 3 กลุ่ม ได้แก่ กลุ่มแรก ลูกค้าทั่วไปประสบภาวะค่าครองชีพสูง จากค่าจ้างที่ปรับขึ้นเป็นวันละ 300 บาท ที่เป็นตัวเร่งค่าครองชีพ แต่เงินเดือนไม่ได้ปรับขึ้น กลุ่มที่สอง พ่อค้าแม่ค้า ขายสินค้าได้น้อยลง เพราะของแพงทำให้คนประหยัดมากขึ้น และกลุ่มสุดท้าย ผู้ประกอบการ มีต้นทุนสูงขึ้นจากการปรับค่าจ้าง ราคาน้ำมันแพงขึ้น จึงหันมาใช้บริการโรงรับจำนำมากขึ้น
ปัจจัยดังกล่าวทำให้มูลค่าการรับจำนำไตรมาสแรกปีนี้เพิ่มขึ้น 50% เมื่อเทียบจากช่วงเดียวกันปีก่อน หรือคิดเป็นมูลค่าการรับจำนำไปแล้วกว่า 3,000 ล้านบาท จึงเชื่อว่ามูลค่าการรับจำนำปีนี้จะเพิ่มขึ้น 50% จากปีก่อน ซึ่งการเติบโตของมูลค่ารับจำนำตั้งแต่เปิดโรงรับจำนำในปี 2548 เพิ่มขึ้นเฉลี่ยปีละ 60%
“ยิ่งค่าครองชีพสูง รายได้น้อยลง โรงรับจำนำก็จะมียอดเพิ่มขึ้น ยิ่งปีไหนเศรษฐกิจดี คนจะจำนำสูงกว่าช่วงเศรษฐกิจแย่ เพราะลูกค้าต้องการเงินไปหมุนทำมาหาได้ เงินจะหมุนรอบเยอะขึ้น เป็นรูปแบบเงินต่อเงิน ตอนนี้ก็มีลูกค้าที่เป็นเอสเอ็มอีอู่คาร์แคร์ นำทองมาจำนำ เพื่อไปจ่ายค่าแรงลูกน้อง เพราะคนมาใช้บริการเยอะ แต่ถ้าเศรษฐกิจแย่จะเป็นเรื่องของความจำเป็นที่ต้องใช้เงิน” นายสิทธิวิชญ์ กล่าว
นายสิทธิวิชญ์ กล่าวว่า สำหรับสินทรัพย์ที่ลูกค้านำมาจำนำส่วนใหญ่เป็นทองคำ เพชร พลอย และนาค สัดส่วน 90% ของสินทรัพย์ทั้งหมด ยิ่งภาวะปัจจุบันทองคำเป็นสินทรัพย์ที่คนต้องการถือครอง จึงไม่ขายง่ายๆ เลือกใช้วิธีนำมาจำนำ เพราะทองคำมีแต่จะปรับราคาขึ้นในอนาคต ยอมเสียดอกเบี้ยรายเดือน ปัจจุบันลูกค้าที่ต้องการใช้เงินจึงนำทองคำมาจำนำเฉลี่ยน้ำหนักทองรายละ 1 บาท หรือคิดเป็นเงินรายละ 2 หมื่นบาท ทำให้อัตราการหลุดจำนำต่ำอยู่ที่ 4%
บริษัทคิดดอกเบี้ย หากจำนำ 2,000 บาทแรก อยู่ที่ 2% ต่อเดือน จากนั้นคิด 1.25% ต่อเดือน 
นายสิทธิวิชญ์ กล่าวว่า ปีนี้จะเปิดสาขาเพิ่มอีก 9 แห่ง จากปัจจุบัน 12 สาขา พนักงานกว่า 200 คน เป็น 21 สาขาทั่วประเทศ โดยยังเน้นการสร้างความแตกต่างจากโรงรับจำนำทั่วไปคือ การให้ความสำคัญกับรูปลักษณ์ของสาขา พนักงาน การให้บริการ และความรวดเร็ว ได้เงินภายใน 3 นาที การสร้างความแตกต่างของอีซี่ มันนี่ ทำให้ลูกค้ามาใช้บริการเพิ่มขึ้นทำให้ขณะนี้โรงรับจำนำหลายแห่งเริ่มปรับรูปลักษณ์โรงรับจำนำให้โปร่งไม่อับทึบ ซึ่งรวมถึงโรงรับจำนำของรัฐบาลที่เป็นสถานธนานุบาล ก็เริ่มปรับเปลี่ยนรูปลักษณ์ทำให้ลูกค้าต้องการใช้บริการเพิ่ม